Komisijos direktyva
1991 m. gruodžio 10 d.
derinanti su technikos pažanga Tarybos direktyvą 76/756/EEB dėl apšvietimo ir apšvietimo-signalizavimo įtaisų įrengimo motorinėse transporto priemonėse ir jų priekabose
(91/663/EEB)
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį, ypač į jos 100A straipsnį,
atsižvelgdama į 1970 m. vasario 6 d. Tarybos direktyvą 70/156/EEB dėl motorinių transporto priemonių ir jų priekabų tipo patvirtinimo [1] su paskutiniais pakeitimais, padarytais 1987 m. birželio 25 d. Direktyva 87/403/EEB [2], ypač į jos 11 straipsnį,
atsižvelgdama į 1976 m. liepos 27 d. Tarybos direktyvą 76/756/EEB dėl apšvietimo ir apšvietimo-signalizavimo įtaisų įrengimo motorinėse transporto priemonėse ir jų priekabose [3] su pakeitimais, padarytais Direktyvomis: 1979 m. lapkričio 21 d. 80/233/EEB [4], 1982 m. kovo 17 d. 82/244/EEB [5], 1983 m. gegužės 26 d. 83/276/EEB [6], 1983 m. gruodžio 14 d. 84/8/EEB [7] ir 1989 m. kovo 28 d. 89/278/EEB [8],
kadangi siekiant aiškumo šias direktyvas būtina suderinti;
kadangi technikos pažanga šiuo metu jau leidžia įdiegti papildomus patobulinimus, pavyzdžiui, priekiniai žibintai bus tik baltos spalvos, gabaritiniai šoniniai žibintai bus parenkami atskirai kiekvienai transporto priemonių rūšiai, taip pat bus lengviau apibrėžti reikalavimus judamų mazgų ir priekabų žibintams;
kadangi šioje direktyvoje numatytos priemonės atitinka Direktyvų dėl techninių kliūčių panaikinimo transporto priemonių prekybos srityje derinimo su technikos pažanga komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyva 76/756/EEB iš dalies keičiama taip:
1. Jos straipsniai pakeičiami šios direktyvos straipsniaisš
2. Jos priedai pakeičiami šios direktyvos priedais.
2 straipsnis
Šioje direktyvoje "transporto priemonė" - tai bet kokia transporto priemonė, aprašyta Tarybos direktyvoje 70/156/EEB.
3 straipsnis
1. Nuo 1993 m. sausio 1 d. visoms valstybėms narėms draudžiama:
- atsisakyti, priklausomai nuo transporto priemonės rūšies, suteikti EB tipo patvirtinimą, išduoti dokumentą pagal paskutinę Direktyvos 70/156/EEB 10 straipsnio 1 dalies pastraipą arba suteikti nacionalinį tipo patvirtinimą, arba
- neleisti pradėti eksploatuoti transporto priemonių
dėl priežasčių, susijusių su apšvietimo ir šviesos signalinių įtaisų įrengimu šio tipo transporto priemonėje arba transporto priemonėse, jei šie įtaisai įrengti pagal šios direktyvos reikalavimus.
2. Nuo 1993 m. spalio 1 d. valstybės narės:
- nebeišduoda dokumento pagal paskutinę Direktyvos 70/156/EEB 10 straipsnio 1 dalies pastraipą ir
- gali atsisakyti suteikti nacionalinį tipo patvirtinimą,
jei apšvietimo ir šviesos signaliniai įtaisai įrengti šio tipo transporto priemonėje įrengti ne pagal šios direktyvos reikalavimus.
3. Nuo 1994 m. spalio 1 d. valstybės narės gali uždrausti pradėti pirmą kartą eksploatuoti transporto priemones, jei minėti įtaisai jose įrengti ne pagal šios direktyvos reikalavimus.
4 straipsnis
EEB tipo patvirtinimą suteikusi valstybė narė imasi būtinų priemonių, užtikrinančių, kad jai būtų pranešta apie visus I priedo 1.1 punkte nurodytų sudėtinių dalių arba techninių charakteristikų pakeitimus. Kiekvienos valstybės narės kompetentingos institucijos sprendžia, ar reikėtų atlikti kitus modifikuotos transporto priemonės tipo bandymus ir parengti naują ataskaitą. Jei šių bandymų rezultatai rodo, kad nesilaikoma šios direktyvos reikalavimų, transporto priemonės pakeitimas nepatvirtinamas.
5 straipsnis
Visi būtini pakeitimai, reikalingi derinant šios direktyvos priedų turinį su technikos pažanga, priimami Direktyvos 70/156/EEB 13 straipsnyje nustatyta tvarka.
6 straipsnis
1. Valstybės narės priima įstatymus ir kitus teisės aktus, kurie, įsigalioję iki 1993 m. sausio 1 d., įgyvendina šią direktyvą, ir nedelsdamos apie tai praneša Komisijai.
2. Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
3. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
7 straipsnis
Ši direktyva skirta valstybėms narėms.
Priimta Briuselyje, 1991 m. gruodžio 10 d.